## Emergències estén la formació de les persones consumidores expertes en l’ús de pirotècnia a la figura del responsable de grup

*** La Conselleria informa en la Comissió d’Espectacles Públics de l’inici dels tràmits per a actualitzar el marc legal autonòmic actual, que data de 2012**

La Conselleria d’Emergències i Interior assumirà la formació dels responsables de grup dels denominats consumidors reconeguts com a experts (CRE) en l’ús de pirotècnia en manifestacions festives.

Així ho ha avançat el conseller d’Emergències i Interior, Juan Carlos Valderrama, després de la reunió de la Comissió d’Espectacles Públics, Activitats Recreatives i Activitats Socioculturals de la Comunitat Valenciana.

Valderrama ha destacat que s’han iniciat els tràmits per a actualitzar el marc legal actual, que data de 2012, de manera que es regule expressament la formació del responsable de grup de consumidors reconeguts com a experts (RGCRE).

Fins ara, la Generalitat formava, a través d’entitats autoritzades, les persones que integraven els CRE com a participants, mentres que aquelles que feien funcions de coordinació com a responsable de grup eren formades per la Delegació del Govern en la Comunitat Valenciana. Amb la nova orde en tramitació, la formació d’unes i altres persones correspondrà a la Generalitat.

En este sentit, el conseller ha ressaltat l’arrelament de la pirotècnia en les festes tradicionals i la importància que estes activitats es desenrotllen amb la màxima seguretat, i ha subratllat l’aposta que està fent la Generalitat per la formació per al maneig adequat d’estos articles, com es demostra en els 1.655 cursos realitzats des de 2012.

Esta formació té com a objectiu garantir la correcta preparació i el bon ús dels artificis pirotècnics, per part de persones no professionals de la pirotècnia, en actes festius com les *despertaes*, passejades i *cordaes* o els correfocs.

En la Comunitat Valenciana hi ha inscrits, en l’actualitat, un total de 781 grups de consumidors reconeguts com a experts (CRE), distribuïts de la manera següent: 62 a Alacant, 27 a Castelló i 692 a València.

En la reunió han estat també presents la secretària autonòmica d’Emergències i Interior, Irene Rodríguez, i el director general d’Interior, Vicente Huet.

Fecha: 04/07/2025